A boltok fele gyerekeknek is árul cigit
A Fogyasztóvédelmi Fõfelügyelõség ezekben a napokban is ellenõrzi, hogy hol adnak el cigarettát és alkoholt gyerekeknek. Az eddig vizsgált vendéglátóhelyek és közértek több mint fele ad el 18 éven aluliaknak tiltott árut. A büntetések ötven és százezer forint között vannak.
A Fogyasztóvédelmi Fõfelügyelõség ezekben a hetekben megismétli õszi országos ellenõrzését. A Felügyelõség azt vizsgálja, hogy eladnak-e gyerekeknek alkoholt és cigarettát trafikok, közértek, kocsmák, benzinkutak és minden más olyan intézmény, ahol ezeket kapni lehet. A törvény szerint 18 éven alulit ilyen termékekkel nem lehet kiszolgálni. Õsszel több mint 600 üzletet ellenõriztek, és a boltok közel fele megsértette a törvényt. Siklósi Máté, a Felügyelet szóvivõje az [origo]-nak elmondta, hogy most még rosszabb a helyzet: a tavaszi ellenõrzésekkor valamivel több mint a boltosok fele bukott le.

Az ellenõrzések nem teljesen véletlenszerûek: sok esetben szülõk vagy iskolák jelzik, hogy hová járnak gyerekeik cigiért vagy italért. A törvény szerint, ha az eladó, pincér, pultos bizonytalan, és úgy érzi, hogy vendége nincs még 18 éves, akkor fel kell szólítania a vevõt, hogy igazolja magát. Az igazolványt nem kötelezõ megmutatni nekik, hiszen nem hatósági személyek, de ebben az esetben a kiszolgálónak meg kell tagadnia az áru kiadását. Siklósi szerint nem arról van szó, hogy "két nappal a 18. szülinapja elõtt álló nagydarab szõrös fiúk kapnak egy üveg sört, hanem 14-15 éves gyerekeket szolgálnak ki gond nélkül".

A mostani vizsgálatkor a lebukott boltosok adatait a vizsgálatban részt vevõ rendõrök veszik fel. A büntetési tételek ötvenezer és százezer forint között mozognak, ami a kisebb boltoknak komoly veszteséget jelententhet.

Õsszel az árusító helyek többségét cigaretta miatt büntették. Akkor 631 ellenõrzött boltból 359 alkalommal regisztráltak jogellenes kiszolgálást. Ebbõl 201 esetben cigit, 121 alkalommal italt, 37-szer pedig mindkettõt eladtak 18 éven alulinak.
aluli alkohol cigaretta Fogyasztóvédelmi Fõfelügyelõség